钦定古今图书集成/理学汇编/文学典/第241卷 > 《乐府古题要解跋》毛晋
## 钦定古今图书集成/理学汇编/文学典/第241卷 > 《乐府古题要解跋》毛晋

“汉武帝时，乃立乐府，以李延年为协律都尉，举司马相如等数十人造为诗赋，略论律吕，以合八音之调，
盖乐府之所肇也。”自汉迄唐，作者猋然云合，从未有
汇成一编者。惟唐史臣吴兢纂采汉魏以来古乐府
词，分为十卷，惜乎不传。传者仅《古题要解》二卷，于传
记及诸文集中，采其命名缘起，令后人知所祖习。又
有《乐府解题》，不著撰人名氏，与吴兢所撰差异。今人
混为一书，谬矣。但太原郭氏诸叙中，辄引《乐府解题》，
不及《古题要解》，不知何故。余家藏是书凡三本，一得
之虞山杨氏，一得之锡山顾氏。二氏素称藏书家，不
意施朱傅墨，较订数遍，其间脱简讹字，尚多于几上。
凝尘既得元版颇善，但《会吟行》俱误作《吴吟行》。按会
谓会稽。谢灵运诗“咸共聆会吟”，故云其致与《吴趋行》
同也。如《采薇操》亦曰：“晨游高举”，《琴曲注》中引吴兢云
云，兹集中不载，岂逸文尚多耶？